Paloma Fadón

Paloma Fadón Salazar (Bilbo, Bizkaia, 1959) margolaria, olerkaria eta idazlea da. Euskal Herrian jaioa, Granadan bizi da. Asiako artean doktorea eta aditua, marrazketako, pinturako eta txinatar nahiz japoniar kaligrafiako irakaslea izan da Espainiako eta beste atzerri batzuetako hainbat unibertsitatetan.

 Bizitza 
Bilbon jaioa, Madrilen lizentziatu zen Arte Ederretan. 1982an, Columbiako Unibertsitatean (New York) arte modernoan sakontzeko egindako egonaldi batean, Metropolitan Museum of Art museoan antzinako Asiako arteari buruzko erakusketa bat ikusi zuen. Txundituta geratu zen, eta horrek ikasketen norabidea aldatu zion. 1986tik 1989ra, Txinako Hanghzou hiriko unibertsitatean graduondoko ikasketak egin zituen, Espainiako Gobernuaren Kanpo Arazoetako Ministerioaren bekarekin. 1993an, Granadako Unibertsitatean doktoratu zen, El tiempo en la caligrafía tesiarekin.

Fadonen margolanak Txinako tradizioa eta trazuaren artea ditu oinarri, pintzelak eta tinta baliatuz, eta poesiarekin bat egitea bilatzen du, kaligrafia bizi adierazpeneko bidetzat erabilita.

Berrogei urtez baino gehiagoz ikerlari aritu da, eta irakasle izan da Pekingo Unibertsitatean eta atzerriko beste unibertsitate batzuetan.

2006an, Kamakurako (Japonia) fundazio baten beka jaso zuen, eta Kyotoko Japoniar Ikasketen Nazioarteko Ikerketa Zentroan ikertu zuen Heian aroko kaligrafia. Ikerketek bultzatuta, txinatar eta japoniar kaligrafiak egiteaz gainera, originaltasun eta adierazpen pertsonalak ere landu zituen, zenbait idazleren poesiak ekialdeko trazuaren teknikara egokitu eta transkribatu baitzituen, hala nola José Saramagorenak edo María Zambranorenak: haien hitzak zetazko biribilkien gainean margotu zituen, eta publikoak koadro bakoitzari dagokion testu zenbakituan irakur ditzake, edo besterik gabe ikusizko estetikaz gozatu.

1991tik gaur egun arte, hainbat lan argitaratu ditu, eta erakusketak egin ditu Parisen, Pekinen, Granadan, Madrilen, Tenerifen, Huelvan, Santanderren, Tangerren eta Heidelbergen.

Andaluziako Juntako Asiako Ikasketetako Batzordeko kidea da, Txinako Arteko irakaslea, eta Unibertsitatearen menpe dagoen Konfuzio Institutuko kolaboratzailea.

 Erreferentziak 

Kategoria:XXI. mendeko margolariak
Kategoria:Kontzeptu artistak
Kategoria:Bizkaiko margolariak
Kategoria:Gizabanako biziak
Kategoria:Bilbotarrak